b"\n_START_ARTICLE_\nSaarmakoer\n_START_SECTION_\nAjalugu\n_START_PARAGRAPH_\nEsimesed teadaolevad saarmakoera meenutavad isendid p\xc3\xa4rinesid 19. sajandi P\xc3\xb5hja-Inglismaalt. Tema aretuses kasutati nii inglise kui prantsuse p\xc3\xa4ritolu jahikoeri, n\xc3\xa4iteks vend\xc3\xa9eni v\xc3\xa4ike basset-grifoon, vend\xc3\xa9eni suur basset-grifoon, niverne'i grifoon ja verekoer. Saarmakoer on \xc3\xbcheks \xc3\xa4\xc3\xa4rdeilterjeri eellaseks.\n_START_SECTION_\nV\xc3\xa4limus\n_START_PARAGRAPH_\nSaarmakoer on suur karmikarvaline jahikoer, kellel on silmatorkav pea. Ta on tugeva peaga ja erakordselt pika sammuga galopiga. K\xc3\xb5nnak on vaba ja lohisev. Saarmakoer pidi jahti pidama nii maa peal kui ka vees ja temas on kombineeritud mitmete linnukoerte omadused, n\xc3\xa4iteks \xc3\xb5line karm topeltkarvastik ja ujulestadega jalad._NEWLINE_Turjak\xc3\xb5rgus on isastel koertel umbes 69 ja emastel umbes 61 cm. Kaal j\xc3\xa4\xc3\xa4b 36 ja 54 kg vahele. Karva v\xc3\xa4rvus v\xc3\xb5ib olla \xc3\xbcksk\xc3\xb5ik milline linnukoertel lubatavatest v\xc3\xa4rvustest: hall, punane, sinine, liivakarva, nisukarva. Lubatud on v\xc3\xa4ikesed valged markeeringud. Keelatud on valge maksapruuniga; valge koer selgete mustade v\xc3\xb5i pruunide laikudega. _NEWLINE_T\xc3\xb5u puhul oluline joon on rippuvad k\xc3\xb5rvad, mis on parajasti nii pikad, et ulatuvad sirgekst\xc3\xb5mmatuna ninapeeglini. K\xc3\xb5rva eesserv murdub sissepoole, andes n\xc3\xa4ole uudishimuliku v\xc3\xa4limuse. Silmad j\xc3\xa4tavad aruka mulje, nende v\xc3\xa4rvus s\xc3\xb5ltub koera pigmendist; kollased silmad ei ole soovitavad. Saarmakoertel on \xc3\xa4\xc3\xa4rmiselt tundlik nina, mis teeb neid igasuguste l\xc3\xb5hnade suhtes v\xc3\xa4ga uudishimulikuks, seet\xc3\xb5ttu vajavad nad \xc3\xb5ues liikudes pidevat j\xc3\xa4relevalvet. Nad on s\xc3\xb5bralikud koerad ise\xc3\xa4raliku bassih\xc3\xa4\xc3\xa4lega, mida nad tihti kasutavad.\n_START_SECTION_\nTervis\n_START_PARAGRAPH_\nT\xc3\xb5u keskmine eluiga on veidi \xc3\xbcle k\xc3\xbcmne aasta. Umbes veerand koertest elab 12\xe2\x80\x9315-aastaseks. Teadaolevalt on v\xc3\xa4hemalt \xc3\xbcks isend elanud 16-aastaseks._NEWLINE_Saarmakoer naudib teatavat f\xc3\xbc\xc3\xbcsilist koormust, kuid sisetingimustes on enamjaolt laisa k\xc3\xa4itumisega. Nad on head perekoerad, kuid vajavad k\xc3\xb5rget aeda, sest h\xc3\xbcppavad madalast aiast jahihoos kergesti \xc3\xbcle._NEWLINE_Hoolimata v\xc3\xa4ikesest genofondist on saarmakoer \xc3\xbcldiselt terve t\xc3\xb5ug, kuid tal esinevad samad haigused, mis teistelgi suurtel kiire kasvuga koertel._NEWLINE_Levinud probleemid on k\xc3\xbc\xc3\xbcnarliigese- ja puusad\xc3\xbcsplaasia ning puusa ja k\xc3\xbc\xc3\xbcnarliigese v\xc3\xa4\xc3\xa4rareng. Need ei tekita alati valu, v\xc3\xb5ivad aga p\xc3\xb5hjustada lonkamist ja piirata koera liikuvust. Nad v\xc3\xb5ivad viia ka artriidini. Selle veaga koeri ei tohiks aretuses kasutada, ent enamikul saarmakoertel on halvad puusad ja k\xc3\xbc\xc3\xbcnarliigesed. Probleemi saab leevendada, v\xc3\xa4ltides kutsika kasvu ajal k\xc3\xb5rgetest kohtadest h\xc3\xbcppamist, trepist k\xc3\xa4imist v\xc3\xb5i k\xc3\xb5vadel pindadel liikumist. Nii saavad lihased tugevneda ja luid toestada._NEWLINE_Saarmakoertel v\xc3\xb5ib nende k\xc3\xb5rvat\xc3\xbc\xc3\xbcbi t\xc3\xb5ttu esineda k\xc3\xb5rvap\xc3\xb5letikku ja s\xc3\xbcgava rinnakorvi t\xc3\xb5ttu songa v\xc3\xb5i maokeerdu. _NEWLINE_T\xc3\xb5us esineb ka epilepsiat, mis on p\xc3\xa4rilik. Seni teadmata p\xc3\xb5hjustel ei paista Ameerika saarmakoertel esinev epilepsia olevat surmav, samas kui \xc3\x9chendkuningriigi saarmakoerte epilepsia on tihti ravimatu ja enamjaolt surmav.\n_START_SECTION_\nOhustatus\n_START_PARAGRAPH_\nMaailmas on hinnanguliselt 1000 saarmakoera isendit. Teda peetakse briti ohustatumaks t\xc3\xb5uks, n\xc3\xa4iteks 2011. aastal registreeriti vaid 15 uut koera. Seda p\xc3\xb5hjustab osaliselt see, et saarmakoerad pole kunagi olnud eriti arvukad ja isegi 20. sajandi alguses, mil saarmajaht oli oma populaarsuse k\xc3\xb5rgpunktis, oli koeri ikkagi v\xc3\xa4he. Nad on \xc3\x9chendkuningriigi kennelliidu ohustatud t\xc3\xb5ugude nimekirjas ning t\xc3\xb5u p\xc3\xa4\xc3\xa4stmiseks tehakse suuri pingutusi."